A BIZOTTSÁG 1026/2009/EK RENDELETE
(2009. október 29.)
az egy elnevezésnek a hagyományos különleges termékek nyilvántartásába történő bejegyzéséről (Pierekaczewnik (HKT)) szóló 567/2009/EK rendelet helyesbítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hagyományos különleges terméknek minősülő mezőgazdasági termékekről és élelmiszerekről szóló, 2006. március 20-i 509/2006/EK tanácsi rendeletre (1) és különösen annak 9. cikke (4) bekezdésének első albekezdésére,
mivel:
(1)
A „Pierekaczewnik” elnevezést hagyományos különleges termékként bejegyző 567/2009/EK bizottsági rendelet (2) kihirdetett szövege hibát tartalmaz. Lengyelország kérelme alapján ugyanis indokolt ezt az elnevezést az 509/2006/EK rendelet 13. cikkének (2) bekezdése szerinti oltalomban részesíteni.
(2)
Következésképpen helyesbíteni kell az 567/2009/EK rendeletet,
ELFOGADTA EZT A RENDELETET:
1. cikk
Az 567/2009/EK rendelet a következőképpen kerül módosításra:
1.
A harmadik preambulumbekezdés helyébe a következő szöveg lép:
„(3)
A bejegyzési kérelemben az 509/2006/EK rendelet 13. cikkének (2) bekezdése szerinti oltalmat is kérelmezték. Helyénvaló a »Pierekaczewnik« elnevezést ezen oltalomban részesíteni, mivel kifogás hiányában nem nyerhetett bizonyítást, hogy az elnevezést jogszerűen, közismerten és gazdaságilag jelentős módon, hasonló mezőgazdasági termékekre vagy élelmiszerekre használják.”
2.
Az 1. cikk a következő bekezdéssel egészül ki:
„Az 509/2006/EK rendelet 13. cikkének (2) bekezdése szerinti oltalom alkalmazandó.”
3.
A melléklet a következő szövegrésszel egészül ki:
„A név használata fenn van tartva.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Rendelkezéseit az 567/2009/EK rendelet hatálybalépésének napjától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. október 29-én.